b'\n_START_ARTICLE_\nSara Christie\n_START_SECTION_\nLiv og virke\n_START_PARAGRAPH_\nHun vokste opp i Trondhjem som datter av politimester og senere byskriver Edvard Christie og hustru Anne Sophie Knagenhjelm. Farfaren var Edvard Christie, sogneprest i Slidre i Valdres og i Nes p\xc3\xa5 Romerike, og morfaren var Niels Joachim Knagenhjelm III, l\xc3\xb8ytnant, godseier p\xc3\xa5 Kaupanger seteg\xc3\xa5rd og ordf\xc3\xb8rer i Sogndal._NEWLINE_Hun gikk i en pikeklasse ved Trondhjems borgerlige realskole. Hun tok l\xc3\xa6rerinneeksamen for folkeskolen i 1879, og foretok de f\xc3\xb8lgende \xc3\xa5rene en rekke studiereiser i europeiske land, hvor hun studerte spr\xc3\xa5k, litteratur, tegneundervisning og undervisningsmetoder. Fra 1879 var hun l\xc3\xa6rerinne ved Thora Storms pikeskole i Trondhjem, og overtok i 1894 skolen, som fikk navnet Frk. Christies skole og flyttet til Kj\xc3\xb8pmannsgata 24 (Lorckg\xc3\xa5rden), som hun kj\xc3\xb8pte av H.F. Klingenberg. I 1897 fikk den ti\xc3\xa5rige pikeskolen ogs\xc3\xa5 rett til \xc3\xa5 avholde middelskoleeksamen. Christie avsluttet skoledriften i 1917._NEWLINE_Hun var medlem av Trondhjem bystyre 1908\xe2\x80\x931919, fra 1911 som medlem av formannskapet. Christie var vararepresentant for Sem S\xc3\xa6land og Alfred Getz fra Bakklandet krets i Trondhjem og Levanger kj\xc3\xb8psteder i periodene 1916\xe2\x80\x931918 og 1919\xe2\x80\x931921, deretter 1. vararepresentant fra Trondhjem og Levanger kj\xc3\xb8psteder 1922\xe2\x80\x931924. Christie m\xc3\xb8tte f\xc3\xb8rste gang for S\xc3\xa6land i 1917, som den andre kvinnen p\xc3\xa5 Stortinget etter Anna Rogstad. Senere m\xc3\xb8tte hun flere ganger for Getz i Stortingets universitets- og fagskolekomit\xc3\xa9. Hun m\xc3\xb8tte fast for statsr\xc3\xa5d Odd Klingenberg 1923\xe2\x80\x931924, og satt i Stortingets kirke- og skolekomit\xc3\xa9. Christie var medlem av H\xc3\xb8yres sentralstyre 1913\xe2\x80\x931927 og ledet etableringen av H\xc3\xb8yrekvinners Landsforbund, hvor hun var den f\xc3\xb8rste formannen 1925\xe2\x80\x931927, selv om hun ikke \xc3\xb8nsket en s\xc3\xa6rskilt kvinneorganisasjon.'